Елин Пелин
Къса приказка

chitanka.info

Нейде някъде отдавна

хала страшна се явила,

кладенци, реки изпила

и страната разорила.

А юнаците прочути,

що се там тогаз ширили,

за борба се не решили —

в миши дупки се изкрили.

Но явил се един момък,

неизвестен, беден, скромен,

и за чудо, и за спомен

убил тоя звяр огромен.

И народът благодарен

сбрал товари цели злато,

за да надари богато

това момче тъй сърцато.

Но юнакът им отказал,

мъдро си навел челото,

яхнал коня връх седлото

и отишъл си в селото.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.